Overraskelsen

Der er næppe nogen større fornøjelse, end at skrue forventningerne til et spil helt ned på laveste blus, og efterfølgende blive beriget på måder som man ikke troede mulige. Vi har ikke manglet spil at nominere til denne kategori i 2015, men snarere døjet med udfordringen i at finde en favorit. Æren som årets overraskelse går i år til:

Life is Strange

Det startede som en harmløs niche-fortælling, om den unge Maxine Caulfield og hendes kamera. Historien tog dog nogle heftige drejninger, og med et følelsesladet og nærværende forløb fordelt på fem episoder, blev den intense coming of age-beretning til meget mere, end den overhovedet havde ret til.

Ambitionerne for Life is Strange var større end nogen gamer kunne have forudset, og mere fængende end Youtube-videoer med katte. Skal du have en eneste solid spil-historie, som selv de hårdeste negle kan relatere til, så er der en triumf at hente i teenage-dramaet fra Arcadia Bay.





Vi håber og beder til at eventyret ikke har set sit endeligt, men ser nu frem til udviklerens næste eventyr, Vampyr, i 2017.